Peter Lund Madsen

Peter Lund Madsen (født 31. juli 1960) er en dansk læge, forfatter, entertainer og radiovært. 
Han bliver ofte omtalt hjerneforsker, selvom han ikke har bedrevet selvstændig forskning eller publiceret videnskabelige artikler i anderkendte tidsskrifter siden 2006. Han er især kendt for samarbejdet med sin bror, Anders Lund Madsen, om flere shows på Bellevue Teatret samt sin naturvidenskabelige formidling om hjernen i forskellige radio- og tv-programmer. Sammen med Anders har han også skrevet teksten til den uhyre succesfulde sang "Avenuen", som indgik i et af deres shows fremført af Trine Dyrholm.

Karriere

Uddannelse og medicinsk karriere 
Han blev uddannet læge fra Københavns Universitet i 1987, hvor han fik 13 i sin afhandling. Han blev dr.med. i 1993. Han har fået videnskabelig uddannelse hos professor Niels A. Lassen i København og professor Louis Sokoloff ved Laboratory of Cerebral Metabolism, NIH (National Institutes of Health), Bethesda, MD, USA. Han har hovedsageligt arbejdet med at undersøge af hjernens aktivitetsniveauer under søvn, drømme, stress og afslapning og har skrevet disputats om hjernens energistofskifte under forskellige bevidsthedstilstande. Madsen er forfatter og medforfatter til adskillige engelsksprogede videnskabelige artikler, udgivet i anerkendte internationale videnskabelige tidsskrifter med peer-review, samt en lang række grundvidenskabelige og populærvidenskabelige artikler på dansk. Han er speciallæge i psykiatri.

Lund Madsen har siden videreuddannet sig til psykiater, og han blev speciallæge i psykiatri i 2014.

Tv og underholdning 
I 2002 udgav han albummet Hjernesange med tekster omhandlende hjernens funktioner og menneskets oprindelse med musik af Henrik Balling. Samme år deltog han i quizprogrammet Hvem vil være millionær? i en specialudgave, hvor kendte mennesker deltog for at vinde penge til velgørende formål. Jes Dorph-Petersen var vært, og Peter deltog sammen med sin bror Anders og brødrene vandt hovedpræmien på en million kroner, som de donerede til Folkekirkens Nødhjælp. I 2013 deltog de igen i programmet denne gang med Hans Pilgaard som vært, og endnu engang vandt brødrene en million kroner.

Peter Lund Madsen er også kendt under navnet ”HjerneMadsen” efter en række tv-udsendelser med samme titel, som blev vist på DR2. Han har siden medvirket i flere tv-programmer, heriblandt: Hjerner i Spil (1999), Nedtur til nytår (1999), Stuegang (2001) og Sjælen på vrangen (2002) på DR2. Han har stået bag og medvirket i en lang række videnskabsformidlingsprojekter og er en populær foredragsholder. Madsen er også initiativtager til P1 programrækken Hjernekassen, hvor Madsen interviewer eksperter om forskellige videnskabelige emner.

Sammen med sin bror, Anders Lund Madsen, skrev og medvirkede han i teaterforestillingen Mr. Nice Guy (2004-2005) på Bellevue Teatret, som blev set af mere end 60.000 personer. Det blev fulgt op af Enden er Nær i 2007 og Gæster fra Rødby i 2009. Til Mr. Nice Guy skrev brødrene Lund Madsen teksten til de tre sange "Stille i verden", "Lille Spejl" og "Avenuen", mens Kim Larsen skrev melodierne. Sangene blev fremført af Trine Dyrholm under showet, og de blev alle udgivet på hendes ep Mr. Nice Guy. I 2006 blev "Stille i verden" og "Lille Spejl" indspillet i en coverversion af Kim Larsen på hans album Gammel hankat, der blev kaldt "pladens to bedste sange" i Dagbladet Information. Sangen "Avenuen" blev et kæmpe hit, og lå #1 på singlehitlisten i adskillige omgange, og tilbragte i alt 135 uger på listen. Til trods for at være certificeret til platin med et salg på over 16.000 eksemplarer modtog Dyrholm ikke de adskillige platinplader som hun var berettiget da pladeselskabet CMC efter eget udsagn ikke holdt øje med det.

I 2005 modtog han Rosenkjærprisen og året efter blev Madsen tildelt Modersmål-Prisen den 28. september.

Sammen med sin bror Anders modtog han i 2008 Rødekro Kulturpris på 25.000 kr for at formidle naturvidenskab.

I 2012 udgav Peter Lund Madsen bogen DR. Zukaroffs Testamente, En bog om menneskehjernen, som er udgivet af Gyldendal. Bogen handler om, hvordan hjernen fungerer, og hvad den kan. Den modtog fire ud af seks hjerter i Politiken.

I 2014 medvirkede han i Jan Hellesøes program Fuckr med dn hjrne på DR K. Han stod også model til Torsten Grunwalds bog Den Velklædte Mand om klassisk herremode, hvor han også skrev forordet. Bogen modtog 5 hjerter i Politiken.

Politik 
I april 2017 meddelte Det Konservative Folkeparti i en pressemeddelelse at Lund Madsen ville stille op for partiet ved det kommende kommunalvalg i Frederiksberg Kommune. De Konservative har været det største parti i Frederiksberg Kommune i omkring 100 år. DR's redaktionschef Judith Skriver meddelte kort efter, at hans opstilling til valget medførte, at han ville blive erstattet på radioprogrammet Hjernekassen under valgkampen, så han ikke kan bruge det til at promovere sig selv og partiet i denne periode. Hun udtalte også, at hun håbede, at "han ikke bliver valgt ind, så vi kan beholde ham." Knap en uge senere trak Lund Madsen sit kandidatur tilbage med begrundelse om, at han ikke ville stå på mål for partiets nationale politik, men blot ønskede at støtte dem kommunalt, hvor han mente de gjorde det godt. Han afviste samtidig fremtidig politisk engagement.

Hæder 
 1990 Mogens Fog Prisen
 2002 Niels A. Lassen Prisen
 2005 Rosenkjærprisen
 2006 Modersmål-Prisen
 2008 Madsen Rødekro Kulturpris (sammen med Anders Lund Madsen)

Han er desuden ambassadør for Galathea 3-ekspeditionen og OCD-Foreningen.

Privatliv 
Peter Lund Madsens mor hed Kirsten (1930-2016), og hans bror Anders Lund Madsen er tre år yngre end ham. Deres far døde af demens. Hans morfar kom fra Falster og var bonde. Han var desuden modstandsmand under anden verdenskrig.

Lund Madsen boede i de første fem år af sit liv i Mørkhøj, og familien flyttede herefter til Sorgenfri nord for København.

I 1987 tog han flycertifikat, og han vedligeholdt det til omkring 2001.

Han bor på Frederiksberg med sin kone Rinette, og de har sammen to børn. Han ejer et sommerhus på Sejerø.

Under finanskrisen 2007-2009 tabte hans firma Hjernemad Aps. i 2008 1,25 mio. kroner på aktiehandel.

Bibliografi 
 2007 Madsen, Jacob Lund; Madsen, Peter Lund;Bjørnedyr & bardehvaler. Branner og Korch. 
 2009 Pundik, Herbert; Madsen, Peter Lund; Vikingen & Kameldriveren. Politikens Forlag. 
 2012 Madsen, Peter Lund; Dr. Zukaroffs testamente - en bog om menneskehjernen. Gyldendal 
 2013 Madsen, Peter Lund; Raab, Thomas Thaulov; En bog om hukommelsen. FADLs Forlag. 
 2014 Grunwald, Torsten; Madsen, Peter Lund; Den velklædte mand - klassisk herremode (forord og som model). Forlaget Vandkunsten 
 2018 Madsen, Peter Lund; Frihedens pris - en kort historie om menneskehjernen. Lindhardt og Ringhof.

Diskografi 
 2002 – Hjernesange (med Henrik Balling som Verdens Farligste Dyr)

Referencer

Eksterne henvisninger 
 Peter Lund Madsens hjemmeside
 hjernemadsen.dk Fællesside med Anders Lund Madsen
 Hjernekassen
 Galathea 3 , undervisningsside

Neurologer fra Danmark
Videnskabsformidlere fra Danmark
Modtagere af Rosenkjærprisen
Faglitterære forfattere fra Danmark
Personer i Kraks Blå Bog
Dansksprogede forfattere fra Danmark
Modtagere af Modersmål-Prisen